## Cultura presenta el projecte de jóvens coreògrafs VDFactory en Espai LaGranja

*** El projecte, que permet conéixer el talent emergent de l’àmbit de la dansa, sorgix de la iniciativa de la companyia València Dancing Forward
* L’exhibició del laboratori coreogràfic es farà este diumenge, 22 de desembre, a les 11:30 hores**

La Conselleria d’Educació, Cultura, Universitats i Ocupació presenta este diumenge, a les 11:30 hores, el projecte de jóvens coreògrafs VDFactory amb el qual tanca la temporada. Es tracta d’una cita rellevant per als amants de la dansa que permetrà conéixer el talent emergent en esta disciplina.

La presentació tindrà lloc en Espai LaGranja, l’espai de recursos i mediació per a la dansa i les arts del moviment adscrit a l’Institut Valencià de Cultura.

Els 16 ballarins que han format part d’esta edició de VDFactory han sigut seleccionats sobre unes 500 sol·licituds. Són intèrprets de diversos països com Portugal, França, Itàlia, el Regne Unit, Suècia, i també de zones d’Espanya com Madrid, Barcelona, País Basc i la Comunitat Valenciana.

L’objectiu principal d’este laboratori VDFactory és promoure les habilitats creatives de cada intèrpret, així com desenrotllar la capacitat crítica en l’individu. És un treball d’investigació dels ballarins que estan interessats a preparar una peça coreogràfica amb els seus companys, guiats amb la direcció de Laura Fernández, assistent coreogràfica i mestra de VDF. D’esta manera, se’ls ajuda a reforçar el seu perfil professional donant-los l’oportunitat de creació.

En esta edició 2024 estos jóvens han tingut l’oportunitat de treballar amb grans coreògrafs com Asun Noales, Jacob Gómez, Riccardo de Nigris, i amb Julia Cambra assistent del coreògraf Marcos Morau, director artístic de La Veronal.

La gira de VDF s’ha desenrotllat, sobretot, a la Comunitat Valenciana, a on s’han fet un total de 21 actuacions, a més de col·laboracions en col·legis amb activitats expansives com ‘Tallers educatius’ i ‘Jornades d’inclusió social’, entre altres projectes de mediació.

“Espai LaGranja de l’Institut Valencià de Cultura impulsa la creació emergent. Esta activitat de VDF forma part del nostre compromís amb el desenrotllament del potencial creatiu, connectant nous talents i facilitant la producció de projectes innovadors, especialment per a artistes a l’inici de la seua trajectòria o en moments clau de transició artística”, ha assenyalat el coordinador del centre, Guillermo Arazo.

Fecha: 20/12/2024